Video: Olifantbul gaffel voertuigDie beskadigde voertuig. (Foto: JustCall MeJack/Facebook) Wildgidsstudente en hul instrukteurs het Sondag amper hul moses teëgekom toe ŉ groot olifantbul hul voertuig bestorm en omgedop het. Die studente was besig met opleiding by die Selati-wildreservaat in die Krugerwildtuin toe ŉ bronstige olifant op hulle afgestorm gekom het. Die groep moes laat spaander om betyds uit die olifant se pad te kom. Beeldmateriaal van die voorval word sedertdien wyd op sosiale media versprei. In video’s van die voorval kan gesien word hoe ŉ voertuig op ŉ groep olifante afkom. Die voertuig is besig om tot stilstand te kom, toe ŉ bul onverwags van die kant af aangestorm kom. Volgens EcoTraining, wat kursusse aan voornemende wildgidse bied, het die bul aanvanklik net gedreig om die voertuig te bestorm. Die voertuig het egter effens beweeg en dit is toe dat die bul dit behoorlik beetgekry het. Sekondes van stilte tik verby voor ŉ volgende video wys dat die voertuig tot stilstand gekom het en studente en hul instrukteurs inderhaas uit die voertuig spring. Albei instrukteurs het meer as 25 jaar se ondervinding op die gebied. Vyf mense hardloop na ŉ ander EcoTraining-voertuig terwyl die trop olifante vinnig spore maak. Die bestuurder van die reservaat, Bryan Havemann, is kort na die voorval daarvan ingelig en is na die toneel om die skade te bepaal. “Hoewel die voertuig beskadig is, is ons dankbaar dat nie een van die mense in die voertuig enige beserings opgedoen het nie,” sê Havemann. Diegene wat by die voorval betrokke was, het sedertdien berading ontvang. Dit is nog nie duidelik of ŉ ondersoek na die voorval van stapel gestuur is nie. Olifantbulle wat bronstig is, het dikwels hoë vlakke van testosteroon wat veroorsaak dat hulle aggressief teenoor diere en mense kan optree, lui ŉ verklaring van EcoTraining. Dit duur gewoonlik net sowat drie maande.